SKRIFTLIG FORESPØRGSEL P-0123/03

af Bernd Lange (PSE) til Kommissionen

(21. januar 2003)

Om: Udestående kommissionsforslag i forbindelse med direktiv 1999/96/EF

Den 16. februar 2000 blev Europa-Parlamentets og Rådets direktiv 1999/96/EF(1) af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF(2), offentliggjort i EF-Tidende.

Hvad angår nogle af de detaljer, der er forbundet med EURO IV-niveauet, som f.eks. indførelse af egendiagnosesystemer (OBD), overensstemmelsesprøvning efter ibrugtagning samt holdbarhed, var der forventet yderligere præciseringer inden den 31. december 2000. Kommissionen har dog indtil videre ikke fremlagt forslag herom.

Da EURO-IV-niveauet vil træde i kraft den 1. oktober 2005, er der kun begrænset tid tilbage.

Hvorfor har Kommissionen endnu ikke fremlagt et forslag herom?

Hvordan vil Kommissionen forfølge denne sag?

Hvordan vil Kommissionen sikre, at EURO IV-niveauet som planlagt kan træde i kraft den 1. oktober 2005?

(1) EFT L 44 af 16.2.2000, s. 1.

(2) EFT L 36 af 9.2.1988, s. 33.

Svar afgivet på Kommissionens vegne af Erkki Liikanen

(12. februar 2003)

Forslaget om den næste fase af krav i forbindelse med Euro IV for tunge køretøjer og motorer vil snart blive behandlet af Kommissionen. Forslaget til Europa-Parlamentet og Rådet bliver formuleret på en ny måde, kendt som den niveaudelte metode.

Forslaget, som er under udarbejdelse, bliver det første på området for lovgivning om motorkøretøjer, som specifikt sigter mod at højne effektiviteten i beslutningsprocessen og samtidig forenkle lovgivningen. Forslaget kræver kun af lovgiverne, at de tager de grundlæggende elementer af lovgivningen i EF-traktatens artikel 95 i betragtning (f.eks. grænseværdier og andre elementer, der klart anses for værende af politisk karakter), mens gennemførelsesforanstaltningerne (de tekniske bilag), der er nødvendige for at gennemføre de grundlæggende elementer, vil blive vedtaget ved et direktiv fra Kommissionen på grundlag af en uddelegering af den udøvende magt til Kommissionen. Der rettes i øjeblikket henvendelse om en sådan uddelegering gennem en omarbejdning af rammedirektivet for typegodkendelser (Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil(1)).

Under udarbejdelsen af disse forskrifter for Euro IV har Kommissionen besluttet også at omarbejde Rådets direktiv af 3. december 1987 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter fra dieselmotorer til fremdrift af køretøjer, og gøre det mere læsbart. Derfor er de eksisterende bilag til direktiv 88/77/EØF og de nødvendige ændringer for at indføre de nye grundlæggende elementer blevet omarbejdet i henhold til den interinstitutionelle aftale af 28. november 2001 mellem Parlamentet, Rådet og Kommissionen om en mere systematisk omarbejdning af retsakter(2). De værktøjer og procedurer, der er nødvendige for at omarbejde retsakter, er dog først for nylig blevet operationelle, så det har derfor været umuligt at undgå forsinkelser.

Der er forberedt tekniske forskrifter for egendiagnosesystemer (OBD), holdbarhed, overensstemmelsesprøvning efter ibrugtagning, referencebrændstoffer og måle- og prøveudtagningssystemers nøjagtighed og repeterbarhed for emission af partikler. De er blevet drøftet og udviklet med de forskellige berørte parter, især brancher, der fremstiller tunge køretøjer og motorer.

Kommissionen vil foreslå, at disse nye foranstaltninger træder i kraft fra de fastsatte datoer i Rådets og Parlamentets direktiv 1999/96/EF af 13. december 1999, dvs. 1. oktober 2005 for fabriksnye motor- og køretøjstyper og fra 1. oktober 2006 for alle typer køretøjer og motorer. Det er Kommissionens målsætning, at de datoer, der er fastsat i direktiv 1999/96/EF for gennemførelse af de nye foranstaltninger, overholdes, og den stoler derfor på, at proceduren omkring den fælles beslutningstagning kan gennemføres hurtigt, så fristerne overholdes.

(1) EFT L 42 af 23.2.1970.

(2) EFT C 77 af 28.3.2002.